**Ultima cursă**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe pânza ţesută de razele lunii

Cresc umbre-mbrăcate în rochii de seară,

Corabia verii îşi plimbă nebunii

Pe strunele nopţii ascunse-n chitară.

Pe treptele zării păşesc lupi demonici

Pe ringul din urlet dansează comete,

Matrozii din valuri, pe glas de armonici

Se catără iute în Carul cu fete.

Deodată se-aprinde genunea privirii

Ard lacrimi de fulger pe noaptea-nstelată,

Reintru în mine prin poarta iubirii

Deschisă de noaptea în glas modelată.

Orbeţii plăcerii cu gesturi mieroase

Cerșesc stropi de vise din ochi de fecioare,

Scântei amețite de vânturi tăioase

Spre bolți de-ntuneric se luptă să zboare.

Și focul dansează pe pietre încinse

Și cântecul curge din voce de fee,

Iar zânele mării din unde desprinse

Sărută ecoul din Calea Lactee.

Adoarme tăcerea pe maluri și-n corturi,

Clipeşte pe zare o ultimă Ursă,

Tavernele goale sting nopţile-n porturi…

Eu caut spre tine o ultimă cursă.

26.08.2019